Document ID: 32015R0523

NEUVOSTON ASETUS (EU) 2015/523,
annettu 25 päivänä maaliskuuta 2015,
asetusten (EU) N:o 43/2014 ja (EU) 2015/104 muuttamisesta tiettyjen kalastusmahdollisuuksien osalta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Neuvoston asetuksessa (EU) 2015/104 (1) ei säädetä rajoituksia meribassikannan (Dicentrarchus labrax) kalastusmahdollisuuksiin Koillis-Atlantilla.
(2)
Kansainvälinen merentutkimusneuvosto (ICES) antoi kesäkuussa 2014 Koillis-Atlantin meribassikantaa koskevan tieteellisen lausunnon ja vahvisti, että kyseisen kannan tilanne on vuodesta 2012 nopeasti heikentynyt. Lisäksi tieteellis-teknis-taloudellinen kalastuskomitea (STECF) on arvioinut meribassin suojelemiseksi toteutettuja kansallisia toimenpiteitä ja pitää niitä yleisesti tehottomina. Meribassi on hitaasti kehittyvä ja kasvava laji. Meribassin kalastuskuolevuus Koillis-Atlantilla on nykyisin nelinkertainen kestävän enimmäistuoton mukaiseen tasoon nähden.
(3)
Komissio on meribassikannan (Dicentrarchus labrax) säilymiseen Kelttienmerellä, Englannin kanaalissa, Irlanninmerellä ja eteläisellä Pohjanmerellä kohdistuvan vakavan uhan lievittämiseksi hyväksynyt täytäntöönpanoasetuksen (EU) 2015/111 (2), joka perustuu Euroopan parlamentin ja neuvoston asetuksen (EU) N:o 1380/2013 (3) 12 artiklaan.
Kyseisen kannan kalastuskuolevuuteen vaikuttaa osaltaan merkittävästi myös virkistyskalastus. Sen vuoksi on aiheellista vahvistaa kalastusmahdollisuudet asettamalla päiväkohtainen rajoitus kalojen lukumäärälle, jonka virkistyskalastaja saa pitää hallussaan. Virkistyskalastusta harjoitetaan eri muodoissa, joita ovat esimerkiksi kalastus virkistyskalastusta harjoittavalla aluksella sekä kalastus rannalta käsin.
(4)
Tulkintaongelmien välttämiseksi asetuksen (EU) 2015/104 7 artiklan 1 ja 2 kohta olisi muotoiltava siten, että ne vastaavat asetuksen (EU) N:o 1380/2013 sanamuotoa.
(5)
Tuulenkalan saalisrajoitukset unionin vesillä ICES-alueilla IIa, IIIa ja IV vahvistettiin asetuksen (EU) 2015/104 liitteessä I A nollaksi ICESin lausuntoa odotettaessa. Kantaa koskeva ICESin lausunto on ollut saatavilla 23 päivästä helmikuuta 2015, ja nyt voidaan vahvistaa tuulenkalan suurin sallittu saalis (TAC) kyseisellä alueella, joka on jaettu seitsemään hoitoalueeseen kantojen paikallisen ehtymisen välttämiseksi.
(6)
On aiheellista säätää samaa biologista kantaa olevia lasikampeloita koskevista tietyistä alueiden välisten kiintiöiden siirroista kaikkien sellaisten jäsenvaltioiden osalta, joilla on kiintiö asianomaisella alueella.
(7)
Asetuksessa (EU) 2015/104 on Pohjanmeren pohjankatkaravun TACia ja kiintiötä koskeva virhe, sillä niiden osalta olisi pitänyt hyväksyä vuoden 2014 TACin säilyttäminen ennallaan. Asetuksen (EU) 2015/104 liite I A olisi näin ollen muutettava tämän mukaisesti.
(8)
Joidenkin kantojen osalta alusten kalastusmahdollisuudet ja kalavaroihin pääsyn edellytykset rannikkovaltioiden vesillä vahvistetaan vuosittain asiaankuuluvien rannikkovaltioiden kanssa käytävien kalastusneuvottelujen perusteella. Koska minkäänlaiseen sopimukseen Atlantin-Skandinavian sillin vuoden 2015 kiintiönjakojärjestelyistä ei ole päästy, on aiheellista vahvistaa autonominen kiintiö, joka perustuu unionin osuuteen kyseisestä kannasta viime vuosina. Asetuksen (EU) 2015/104 liite I B olisi näin ollen muutettava tämän mukaisesti.
(9)
Eteläisen Tyynenmeren alueellinen kalastusjärjestö (SPRFMO) vahvisti vuoden 2015 kolmannessa vuosikokouksessaan perunpiikkimakrillin kalastusmahdollisuudet ja suurimman sallitun saaliin (TAC). Tämä toimenpide olisi saatettava osaksi unionin lainsäädäntöä.
(10)
Asetuksen (EU) 2015/104 liitteessä III olevassa alaviitteessä on virheellinen viittaus vanhentuneeseen sopimukseen, mikä olisi korjattava.
(11)
Jotta otetaan täsmällisesti huomioon ranskalaisten ja espanjalaisten vuonna 2015 tonnikalaa pyytävien laivastojen nykyinen pyydysjakauma, on tarpeen muuttaa asetuksen (EU) 2015/104 liitettä IV, jossa vahvistetaan tonnikalan kalastus-, kasvatus- ja lihotuskapasiteettia koskevat rajoitukset.
(12)
TACeja koskevassa taulukossa olisi korjattava virhe, joka koskee makrillia (Scomber scombrus) seuraavilla alueilla: alueet VI, VII, VIIIa, VIIIb, VIIId ja VIIIe; unionin ja kansainväliset vedet alueella Vb; kansainväliset vedet alueilla IIa, XII ja XIV (MAC/2CX14-).
(13)
STECF:ltä 2 päivänä maaliskuuta 2015 saadussa tieteellisessä lausunnossa todetaan, että on ennalta varautumisen mukaista sallia aaltorauskun (Raia undulata) pieni sivusaaliskiintiö ICES-alueilla VIa, VIb, VIIa-c, VIId, VIIe-k, VIII ja IX. Asetuksen (EU) 2015/104 liite I A olisi näin ollen muutettava tämän mukaisesti.
(14)
Färsaarten kanssa tehdyssä kalastussuhteita koskevassa sopimuksessa määrätyn menettelyn mukaisesti unioni on käynyt Färsaarten kanssa vastavuoroisten järjestelyjen osalta täydentäviä neuvotteluja Atlantin-Skandinavian sillin ja mustakitaturskan kalastusmahdollisuuksista vuodelle 2015; näin ollen on aiheellista vahvistaa kyseisiä kantoja koskevat kalastusmahdollisuudet.
(15)
Asetus (EU) 2015/104 olisi näin ollen muutettava tämän mukaisesti.
(16)
Jos yli 75 prosenttia varo-TACista on käytetty ennen sen soveltamisvuoden lokakuun 31 päivää, sellainen jäsenvaltio, jolla on sitä kantaa koskeva kiintiö, jolle kyseinen TAC on vahvistettu, voi neuvoston asetuksen (EY) N:o 847/96 (4) 3 artiklan 1 kohdan mukaisesti pyytää TACin korotusta. Komissiolle on esitetty pyyntö Pohjanmeren rauskukalojen vuoden 2014 TACin korottamisesta 10 prosentilla. Komission yhteisen tutkimuskeskuksen asiantuntijat ovat tarkistaneet ja vahvistaneet pyynnön mukana toimitetut pyyntöä puoltavat biologiset tiedot.
(17)
Neuvoston asetus (EU) N:o 43/2014 (5) olisi näin ollen muutettava tämän mukaisesti.
(18)
Asetuksessa (EU) 2015/104 säädettyjä saalisrajoituksia sovelletaan 1 päivästä tammikuuta 2015. Sen vuoksi myös saalisrajoituksia koskevia tämän asetuksen säännöksiä olisi sovellettava kyseisestä päivästä. Tällainen taannehtiva soveltaminen ei rajoita oikeusvarmuuden ja luottamuksensuojan periaatteiden soveltamista, koska asianomaisia kalastusmahdollisuuksia ei ole vielä käytetty loppuun. Meribassin uutta saalisrajoitusta olisi kuitenkin sovellettava tämän asetuksen voimaantulopäivästä. Koska saalisrajoitusten muutos vaikuttaa unionin alusten taloudelliseen toimintaan ja kalastuskauden suunnitteluun, tämän asetuksen olisi tultava voimaan heti sen julkaisemisen jälkeen. Pohjanmeren rauskukaloja koskevia korkeampia kalastusmahdollisuuksia olisi johdanto-osan 16 kappaleessa esitettyjen syiden takia sovellettava 1 päivästä tammikuuta 2014,
ON HYVÄKSYNYT TÄMÄN ASETUKSEN:
1 artikla
Muutetaan asetus (EU) 2015/104 seuraavasti:
1)
Korvataan 2 artikla seuraavasti:
”2 artikla
Soveltamisala
1. Tätä asetusta sovelletaan seuraaviin aluksiin:
a)
unionin alukset;
b)
kolmansien maiden alukset unionin vesillä.
2. Jäljempänä olevaa 11 a artiklaa sovellettaessa tätä asetusta sovelletaan myös virkistyskalastukseen.”
2)
Lisätään 3 artiklaan alakohta seuraavasti:
”m)
’virkistyskalastuksella’ muuta kuin kaupallista kalastustoimintaa, jossa meren elollisia vesiluonnonvaroja käytetään esimerkiksi virkistys-, matkailu- tai urheilutarkoituksiin.”
3)
Korvataan 7 artikla seuraavasti:
”7 artikla
Saaliiden ja sivusaaliiden aluksesta purkamista koskevat edellytykset
1. Saalisrajoitusten alaisten lajien saaliisiin, jotka on pyydetty asetuksen (EU) N:o 1380/2013 15 artiklan 1 kohdan a alakohdassa määritellyissä kalastuksissa, sovelletaan kyseisen asetuksen 15 artiklassa säädettyä purkamisvelvoitetta, jäljempänä ’purkamisvelvoite’.
2. Saalisrajoitusten alaiset kalat, jotka saadaan saaliiksi kalastuksessa, johon ei sovelleta purkamisvelvoitetta, saa pitää aluksella tai purkaa aluksesta ainoastaan, jos:
a)
saaliit on pyydetty sellaisen jäsenvaltion lipun alla purjehtivilla aluksilla, jolla on olemassa kiintiö, eikä tämä kiintiö ole täyttynyt; tai
b)
saaliit ovat osa unionin kiintiötä, jota ei ole jaettu jäsenvaltioiden kesken kiintiöiksi, eikä tämä unionin kiintiö ole täyttynyt.
3. Muiden kuin kohdelajien kannat, jotka ovat asetuksen (EU) N:o 1380/2013 15 artiklan 8 kohdassa tarkoitetuissa turvallisissa biologisissa rajoissa, yksilöidään tämän asetuksen liitteessä I edellä mainitussa artiklassa säädetyn, saaliiden lukemista asianomaisiin kiintiöihin koskevan poikkeuksen soveltamiseksi.”
4)
Lisätään artikla seuraavasti:
”11 a artikla
Meribassin virkistyskalastus Koillis-Atlantilla
Virkistyskalastuksessa ICES-alueilla IVb, IVc, VIIa, VIId, VIIe, VIIf, VIIg, VIIh, VIIj ja VIIk yksi henkilö saa pitää hallussaan enintään kolme meribassiyksilöä päivässä.”
5)
Muutetaan asetuksen (EU) 2015/104 liite I tämän asetuksen liitteen I mukaisesti.
6)
Muutetaan asetuksen (EU) 2015/104 liite I A tämän asetuksen liitteen III mukaisesti.
7)
Muutetaan asetuksen (EU) 2015/104 liite I B tämän asetuksen liitteen IV mukaisesti.
8)
Korvataan asetuksen (EU) 2015/104 liite I J tämän asetuksen liitteellä V.
9)
Korvataan asetuksen (EU) 2015/104 liite III tämän asetuksen liitteellä VI.
10)
Korvataan asetuksen (EU) 2015/104 liite IV tämän asetuksen liitteellä VII.
11)
Muutetaan asetuksen (EU) 2015/104 liite VIII tämän asetuksen liitteen VIII mukaisesti.
2 artikla
Muutetaan asetuksen (EU) N:o 43/2014 liite I A tämän asetuksen liitteen II mukaisesti.
3 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Edellä olevia 1 artiklan 3, 6, 7, 8, 9, 10 ja 11 kohtaa sovelletaan 1 päivästä tammikuuta 2015.
Edellä olevaa 2 artiklaa sovelletaan 1 päivästä tammikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä maaliskuuta 2015.

Labels: 11
20
8
6
18